
Bácsalmás Város Önkormányzata Képviselő-testületének
21/2023. (XI. 29.) önkormányzati rendelete

a szociális ellátásokról
Bácsalmás Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 10. § (1) bekezdésében, 32. § (1) bekezdés b) pontjában, 48. § (4) bekezdésében, 58/B. § (2) bekezdésében, 92. § (2) bekezdésében, 132. § (4) bekezdés d) és g) pontjában foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, Bácsalmás Város Képviselő-testülete és Szervei Szervezeti és Működési Szabályzatáról szóló 12/2019. (X. 31.) önkormányzati rendelet 1. melléklet 1.2.h) pontjában, a 3.1.k) pontjában, valamint a 2.b) pontjában biztosított véleményezési jogkörében eljáró Humánpolitikai Bizottság, Pénzügyi és Fejlesztési Bizottság, valamint Jogi és Ügyrendi Bizottság véleményének kikérésével, Bácsszőlős, Csikéria, Katymár, Kunbaja, Madaras, Mátételke, Tataháza községek Képviselő-testületei hozzájárulásával a következőket rendeli el:
I. Fejezet
Általános rendelkezések 
1. A rendelet célja
1. §
A rendelet célja, hogy meghatározza Bácsalmás Város Önkormányzata által biztosított szociális ellátásokat, az ellátásokra való jogosultság feltételeit, az eljárási szabályokat, valamint az igényérvényesítés garanciáit.
2. A rendelet hatálya
2. §
(1) A rendelet hatálya kiterjed a bácsalmási lakóhellyel vagy tartózkodási hellyel rendelkező, a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. § (1)-(3) bekezdésében, valamint a 7. § (1) bekezdésében meghatározott személyekre.
(2) Támogató szolgáltatás esetében az ellátás területi hatálya: Bácsalmás, Bácsszőlős, Csikéria, Katymár, Kunbaja, Madaras, Mátételke, Tataháza közigazgatási területe.
3. Értelmező rendelkezések
3. §
A rendelet alkalmazásában
1.	család: a szociális igazgatásról és szociális ellátásokról szóló 1993. évi III. törvény 4. § (1) bekezdés c) pontja szerinti család,
2.	egyedülálló: az Szt. 4. § (1) bekezdés l) pontjában meghatározott személy,
3.	egyedül élő: az Szt. 4. §(1) bekezdés e) pontjában meghatározott személy,
4.	gyermek: A Polgári Törvénykönyvről szóló 2013. évi V. törvény 2:10. § (1) bekezdése szerinti kiskorú,
5.	háztartás: az Szt. 4. § (1) bekezdés f) pontja szerinti személyek közössége,
6.	jövedelem: az Szt. 4. § (1) bekezdés a) pontja szerinti jövedelem,
7.	vagyon: az Szt. 4. § (1) bekezdés b) pontjában meghatározott vagyon.
4. Általános eljárási rendelkezések
4. §
(1) Bácsalmás Város Önkormányzata által nyújtott e rendeletben meghatározott feltételek szerint megállapított pénzbeli és természetbeni ellátások formái:
a)	rendkívüli települési támogatás (természetben is nyújtható)
b)	lakhatási támogatás (pénzben vagy természetben nyújtható ellátás)
c)	köztemetés (természetben nyújtható ellátás)
(2) Bácsalmás Város Önkormányzatának Képviselő-testülete (a továbbiakban: képviselő-testület) által átruházott hatáskörben, szociális rászorultság esetén a jogosult részére a polgármester
a)	dönt a települési támogatás iránti kérelmek elbírálásáról,
b)	köztemetés elrendeléséről, a temetési költségek elengedéséről,
c)	dönt a jogosulatlanul és rosszhiszeműen felvett települési támogatás megtérítésének elengedéséről vagy részletekben történő megfizetéséről.
(3) A képviselő-testület által átruházott hatáskörben a Humánpolitikai Bizottság dönt az önkormányzat által fenntartott alapszolgáltatási központ intézményvezetőjének döntését vitató kérelmek elbírálásáról.
5. §
(1) A rendkívüli települési támogatás és a lakhatási támogatás iránti kérelmet az arra rendszeresített formanyomtatványon kell benyújtani a Bácsalmási Közös Önkormányzati Hivatal Szociális és Hatósági Osztályánál (a továbbiakban: Hivatal). A Hivatal gondoskodik a formanyomtatvány elérhetőségének biztosításáról elektronikusan az önkormányzat honlapján és papír alapon a Hivatalban ügyfélfogadási időben.
(2) A jövedelemigazolásra elfogadható okmány vagy annak másolata
a)	munkabérből származó jövedelem esetén a munkáltató által kiállított (1) bekezdésben meghatározott jövedelemigazolás nyomtatvány,
b)	munkanélküli ellátás esetén az illetékes munkaügyi központ által kiállított igazolás,
c)	nyugdíj, nyugdíjszerű ellátások esetén a nyugdíjfolyósító szerv által tárgyévre kiadott nyugdíjösszesítő és nyugdíjszelvény vagy nyugdíjösszesítő és bankszámlakivonat,
d)	őstermelő esetén a bevételről vezetett dokumentum, vagy az állami adóhatóság által lezárt adóévről kiállított igazolás,
e)	vállalkozásból származó jövedelem esetén lezárt adóévről az állami adóhatóság által kiadott igazolás, a le nem zárt időszakra vonatkozóan könyvelői igazolás vagy a vállalkozó nyilatkozata,
f)	tartásdíj esetén a felvett vagy megfizetett tartásdíj összegét igazoló postai szelvény, bankszámlakivonat vagy átvételi elismervény, ezek hiányában a tartásdíj jogosultjának nyilatkozata,
g)	ösztöndíjról a közép-, vagy felsőoktatási intézmény által kiállított igazolás, bankszámlakivonat vagy az utalást igazoló elektronikus nyilvántartásból kinyomtatott adattartalom,
h)	az a)–g) pontba nem tartozó jövedelem esetén a jövedelem típusának megfelelő igazolás.
(3) A kérelemhez csatolni kell
a)	a gyermek elhelyezése valamint gyámrendelés tárgyában hozott bírósági, illetve gyámhatósági döntést, továbbá a gyámhatóságokról valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 18. § (2) bekezdésében meghatározott jegyzőkönyvet,
b)	30 napnál nem régebbi igazolást a 18. életévét betöltött, önálló jövedelemmel nem rendelkező, a nappali oktatás munkarendje szerint tanulmányokat folytató fiatal felnőtt tanulói vagy hallgatói jogviszonyáról.
(4) Ha a kérelemhez csatolandó okmányok vagy igazolások
a)	nem állnak rendelkezésre,
b)	beszerzése nehézségekbe ütközik, vagy hosszabb időt vesz igénybe,
és a sürgős intézkedés szükségessége áll fenn, mert a késedelem emberi életet, egészséget vagy testi épséget veszélyeztetne, a kérelmező írásban tett nyilatkozata is elfogadható.
(5) A Hivatal a kérelmező által közölt adatokat, tényeket és a szociális helyzetét környezettanulmány felvétele során ellenőrizheti.
(6) A természetbeni juttatás pénzegyenértékben történő kifizetése az önkormányzat és a szolgáltató közötti közvetlen elszámolás útján, ha ez nem lehetséges, a gyermekjóléti szolgálat kijelölt családgondozójának közreműködésével – a kifizetés hitelt érdemlő bizonyításának terhe mellett – történik.
6. §
(1) A megállapított rendkívüli támogatás a határozathozataltól számított 15 napon belül fizethető ki a kérelmező részére házipénztárból vagy folyószámlára történő utalással. A kifizetés módjáról kérelmező a kérelem benyújtásakor nyilatkozik.
(2) A megállapított lakhatási támogatás kifizetése jogosultság megállapításától kezdődően minden hónap 5. napjáig történik, házipénztárból vagy folyószámlára történő utalással. A kifizetés módjáról kérelmező a kérelem benyújtásakor nyilatkozik.
(3) Postai úton kell folyósítani a pénzbeli szociális ellátást, ha a jogosult személyes megjelenését akadályozó körülmény miatt a postai úton történő folyósítást kifejezetten kéri.
(4) Az e rendeletben szabályozott szociális ellátások felhasználását a polgármester ellenőrizheti.
(5) A szociális ellátásban részesülő az ellenőrzés során köteles
a)	az ellenőrzést tűrni,
b)	az ellenőrzést végző személlyel együttműködni,
c)	a kért adatokat rendelkezésre bocsátani,
d)	a szociális ellátás cél szerinti felhasználását igazolni.
(6) Ha a szociális ellátásban részesülő az ellenőrzés során az (5) bekezdés szerinti kötelezettségének nem tesz eleget, vagy a szociális ellátást nem a szociális ellátást megállapító határozatban meghatározott cél szerint használja fel, akkor a szociális ellátásban részesülőt kötelezni kell
a)	a pénzbeli szociális ellátás visszafizetésére;
b)	természetben nyújtott szociális ellátás esetén a szolgáltatásnak megfelelő pénzegyenérték megfizetésére.
(7) Az igénybe vett szociális ellátás megtérítésének elrendelése esetén a polgármester az Szt. 17. § (5) bekezdése szerint jár el.
II. Fejezet
Pénzbeli és természetbeni ellátások 
5. Rendkívüli települési támogatás
7. §
(1) Rendkívüli települési támogatásra jogosult az a személy, akinek a családjában a 1 főre jutó jövedelem nem haladja meg a szociális vetítési alap összegének 130 %-át, egyedül élő esetében a szociális vetítési alap összegének 150 %-át, kivéve a R.) 7. § (2) bekezdése b) pontját, amelyben az 1 főre jutó jövedelem nem haladja meg a szociális vetítési alap összegének 230 %-át, egyedül élő esetében a szociális vetítési alap összegének 250 %-át.
(2) Rendkívüli települési támogatás különösen
a)	betegség miatt, gyógyszerköltséghez,
b)	gyermek gyógykezeléséhez,
c)	temetési költségekhez,
d)	családot ért elemi kár elhárításához,
e)	a válsághelyzetben lévő várandós anya gyermekének megtartásához,
f)	iskoláztatáshoz,
g)	a gyermek fogadásának előkészítéséhez,
h)	a nevelésbe vett gyermek családjával való kapcsolattartásához,
i)	a gyermek családba való visszakerülésének elősegítéséhez kapcsolódó kiadásokhoz –
j)	vagy a gyermek hátrányos helyzete miatt
igényelhető.
(3) A rendkívüli települési támogatás esetenkénti összege a (2) bekezdés
a)	pontja esetén legfeljebb 7 000 Ft,
b)	pontja esetén gyermekenként 7 000 Ft,
c)	c) pontja esetén legfeljebb 20 000 Ft,
d)	d) pontja esetén legfeljebb 50 000 Ft,
e)	e)-j) pontja esetén gyermekenként 3 000 Ft,
f)	az a)-e) pontokban nem szereplő egyéb, létfenntartást veszélyeztető körülmény esetén legfeljebb 7000 Ft.”
(4) Létfenntartást veszélyeztető rendkívüli élethelyzet fennállása esetén a krízishelyzet elhárítása érdekében a kérelmező és családja jövedelmi és vagyoni viszonyaitól függetlenül is nyújtható rendkívüli települési támogatás, melynek összege legfeljebb 50 000 Ft.
(5) Létfenntartást veszélyeztető rendkívüli élethelyzet kialakulásának okai különösen:
a)	elemi kár,
b)	haláleset,
c)	rendszeres pénzbeli ellátás kifizetése a jogosultság megállapításának elhúzódása miatt késik,
d)	a kérelmező vagy családtagja sérelmére elkövetett bűncselekmény vagy szabálysértés miatt anyagi kár keletkezése,
e)	előre nem látható események miatt jelentkező kiadás, amely a kérelmező és családja létfenntartását veszélyeztetik.
(6) A rendkívüli települési támogatás iránti kérelem benyújtásakor
a)	a gyógyszerköltséget a gyógyszertár igazolásával,
b)	az egészségügyi szolgáltatás igénybevételét háziorvosi, vagy az érintett egészségügyi szolgáltató igazolásával,
c)	az elhalálozást halotti anyakönyvi kivonattal,
d)	az elhunyt személy eltemettetését a temetés költségeiről a rendkívüli települési támogatást kérelmező nevére kiállított számlák eredeti példányával,
e)	a tanulói, hallgatói jogviszonyt az oktatási intézmény igazolásával,
f)	a várandósságot orvosi igazolással,
g)	az illetékes foglalkoztatási osztállyal történő együttműködést a foglalkoztatási osztály által kiadott igazolással kell bizonyítani.
(7) Az életet, testi épséget veszélyeztető élethelyzet esetén külön eljárás nélkül hozható döntés és kifizetés.
(8) A rendkívüli települési támogatás a kérelmező összes körülményének figyelembevételével, a családsegítő javaslata alapján természetben is nyújtható különösen élelmiszercsomag, tűzifa formájában.
6. Lakhatási támogatás
8. §
(1) Az önkormányzat a lakhatáshoz kapcsolódó, egyes rendszeres kiadások viseléséhez lakhatási támogatást nyújt a szociálisan rászoruló háztartások részére.
(2) A lakhatási támogatás
a)	villanyáram díjának támogatásához, vagy
b)	gázfogyasztás költségeinek viseléséhez, vagy
c)	tüzelőanyag vásárlásához, vagy
d)	víz- és csatornadíj támogatáshoz
igényelhető a kérelmező nyilatkozata szerint.
(3) A (2) bekezdés c) pontja esetében a lakhatási támogatás természetbeni ellátásként is nyújtható tűzifa formájában.
(4)[footnoteRef:1] Lakhatási támogatásra jogosult az a személy, aki életvitelszerűen Bácsalmáson él és a háztartásában az 1 főre jutó jövedelem nem haladja meg a 150 000 Ft-ot, valamint a háztartás tagjai vagyonnal nem rendelkeznek. A Hivatal a kérelmező településen történő életvitelszerű élését ellenőrizheti. [1:  A 8. § (4) bekezdése a Bácsalmás Város Önkormányzata Képviselő-testületének 12/2026. (VIII. 3.) önkormányzati rendelete 1. §-ával megállapított szöveg.] 

(5) A lakhatási támogatás havi összegét a háztartásban élők 1 főre jutó jövedelme alapján az 1. melléklet alapján kell megállapítani.
(6) A lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától. Külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.
(7) A lakhatási támogatásra jogosultat a támogatás a kérelem benyújtása hónapjának első napjától illeti meg. A támogatást egy évre kell megállapítani.
(8) Ha a lakhatási támogatásban részesülő személy lakcíme megváltozik a támogatás időtartama alatt, vagy a jogosult meghal, a változás, illetve a haláleset hónapjára járó támogatást az önkormányzat teljes összegben folyósítja, de a támogatás további folyósítását meg kell szüntetni.
(9) A lakhatási támogatást jogosulatlanul és rosszhiszeműen igénybe vevővel szemben az Szt. 17. § (1)-(3), és (5) bekezdése szerint kell eljárni.
7. Köztemetés
9. §
(1) A köztemetés költségeinek megtérítése alól mentesíteni kell azt az eltemettetésre köteles személyt, akinek a családjában az egy főre jutó jövedelem nem haladja meg a szociális vetítési alap összegének 100 %-át, egyedül élő személy esetében a 150 %-át.
(2) A köztemetés költségei 50 %-ának erejéig mentesülhet a költségek megtérítése alól az az eltemettetésre köteles személy, akinek a családjában az egy főre jutó jövedelem nem haladja meg a szociális vetítési alap összegének a 200 %-át, egyedül élő személy esetén 250 %-át.
(3) A temetési költségek megtérítésére részletfizetési lehetőség biztosítható. A részletfizetés szabályait Bácsalmás Város Önkormányzata Képviselő-testületének a köztemetés költségeinek megtérítéséről szóló rendelete állapítja meg.
III. Fejezet
Szociális szolgáltatások 
8. Személyes gondoskodást nyújtó szociális szolgáltatásokra vonatkozó általános rendelkezések
10. §
(1) Az önkormányzat által személyes gondoskodást nyújtó ellátások formái: étkeztetés, házi segítségnyújtás, családsegítő szolgáltatás, tanyagondnoki szolgáltatás, támogató szolgáltatás, nappali ellátás Idősek Klubja keretében.
(2) Az önkormányzat a személyes gondoskodást nyújtó ellátásokat a Bácsalmás Városi Önkormányzat Alapszolgáltatási Központ (a továbbiakban: alapszolgáltatási központ) keretében biztosítja. Az alapszolgáltatási központ ellátási területe
a)	a b) pontban foglaltak kivételével Bácsalmás város közigazgatási területe,
b)	a támogató szolgáltatás esetében: Bácsalmás, Bácsszőlős, Csikéria, Katymár, Kunbaja, Madaras, Mátételke, Tataháza közigazgatási területe.
(3) A személyes gondoskodást nyújtó ellátások iránti kérelmeket az alapszolgáltatási központ vezetőjénél kell benyújtani - a családsegítő szolgáltatás iránti kérelem kivételével, szóban, vagy írásban. A kérelemhez csatolni kell az igény elbírálásához szükséges jövedelemnyilatkozatot, egészségügyi állapotra hivatkozásnál a háziorvos igazolását a kérelmező általános egészségi állapotáról. Az alapszolgáltatási központ által nyújtott szolgáltatások igénybevételére vonatkozó szabályokat a 9/1999. (XI. 24.) SzCsM rendelet tartalmazza.
(4) A kérelmek elbírálása az alapszolgáltatási központ vezetőjének hatáskörébe tartozik.
(5) Az alapszolgáltatási központ vezetője a kérelmet beérkezése napján nyilvántartásba veszi, s e naptól számított 8 napon belül a döntéséről értesíti a kérelmezőt (törvényes képviselőt).
(6) Ha az ellátást igénylő vagy törvényes képviselője az intézmény vezetője által hozott döntést vitatja, az arról szóló értesítés kézhezvételétől számított 8 napon belül az önkormányzat képviselő-testületéhez fordulhat. Ilyen esetben átruházott hatáskörben a Humánpolitikai Bizottság - határozattal - dönt az érdekképviseleti fórum és az intézmény vezetőjének írásos véleményének birtokában. A bizottság I. fokú határozata ellen a határozat kézhezvételét követő 15 napon belül fellebbezést lehet benyújtani a képviselő-testülethez.
(7) Az egyes ellátások tekintetében az intézményi térítési díjakat a képviselő-testület külön rendeletben szabályozza.
(8) Az ellátásokért fizetendő személyi térítési díjak megállapítása az intézményvezető hatáskörébe tartozik. Ha a térítési díjra kötelezett a személyi térítési díj összegét vitatja, az intézményvezető értesítését követő 8 napon belül az önkormányzathoz fordulhat. Ilyen esetben átruházott hatáskörben a Humánpolitikai Bizottság - határozattal - dönt, mely határozat ellen a kézhezvételtől számított 15 napon belül fellebbezést lehet benyújtani a képviselő-testülethez. A személyi térítési díj speciális szabályait az egyes ellátási formákra vonatkozó rendelkezések tartalmazzák.
(9) Ha az ellátásra jogosult bármely ok miatt az ellátást nem kívánja igénybe venni, azt az intézményvezetőnek a távolmaradást megelőző 2 munkanappal be kell jelenteni. Ennek elmulasztása esetén a térítési díjfizetésre kötelezett a fizetési kötelezettség alól a távolmaradás kezdetétől számított 3. munkanaptól mentesül.
(10) Az intézményvezető megtagadhatja a napi ellátást annak, aki
a)	Idősek Klubja esetén az intézmény házirendjének szabályait nem tartja be,
b)	étkeztetés lakcímre szállítása esetén az élelem házhozszállítása, illetve egyéb szolgáltatás nyújtása során a megbeszélt időpontban nem tartózkodik otthon, mások ellátásának rendjét zavarja.
(11) Az intézményvezető - az intézmény szakmai munkájának eredményességéről - évente egy alkalommal beszámol a képviselő-testületnek.
(12) Étkeztetés és házi segítségnyújtás, valamint a bölcsődei ellátás esetében az intézményvezető külön eljárás nélkül, haladéktalanul gondoskodik az intézményi ellátásról, ha a gondoskodás hiánya a rászoruló életét, testi épségét veszélyezteti.
(13) Az intézményvezető külön eljárás keretében, soron kívüli ellátást a 9/1999. (XI.24.) SzCsM. rendelet 15. § (1) bekezdés a)-c) pontjában szabályozott feltételek alapján biztosíthat.
(14) Az e rendeletben szabályozott ellátások megszüntethetők az Szt. 100-102. §-a, valamint a Gyvt. 37/A. §-a szerinti esetekben.
(15) Az intézményvezető és az ellátott közötti megállapodás megkötésekor az Szt. 94/C. §-ában foglaltakat kell figyelembe venni.
(16) Az ellátásokért fizetésre kötelezettek körét az Szt. 114. § (2) bekezdésében foglaltak szerint kell megállapítani.

9. Személyes gondoskodást nyújtó szociális szolgáltatások jogosultsági feltétele, térítési díjkedvezmények
11. §
(1) Az étkeztetés szociális rászorultságának feltétele, hogy a szociális étkeztetést igénylő
a)	személyi azonosításra alkalmas okmány bemutatásával igazolja, hogy 62 éven felüli, vagy
b)	háziorvosi igazolás alapján egészségügyi állapotra vonatkozó igazolással, vagy
c)	háziorvosi, kezelőorvosi, vagy kórházi osztályos orvos igazolása alapján fogyatékosságban, pszichiátriai vagy szenvedélybetegségben szenved, vagy
d)	népesség-nyilvántartás, illetve környezettanulmány alapján hajléktalannak minősül, vagy
e)	jövedelme a szociális vetítési alap összegét nem éri el és együttműködik az illetékes foglalkoztatási osztállyal.
(2) Az étel házhoz szállítása esetén a kiszállítás díjára kedvezmény nem állapítható meg.
(3) Létfenntartást súlyosan veszélyeztető életkörülmények (R. 7. § (5), továbbá a család és gyermekjóléti szolgálat javaslata esetén az étkeztetés térítésmentesen biztosítható az arra rászoruló személy részére.
12. §
(1) A tanyagondnok a külterületen élő lakosság életkörülményeinek javítása érdekében a közvetlen, személyes szolgáltatások közül az alábbi alapfeladatokat látja el:
a)	közreműködés
aa)	a szociális étkeztetésben az intézményvezető munkaszervezési intézkedései szerint,
ab)	a házi segítségnyújtásban (bevásárlás, gyógyszerkiváltás, postai küldemények feladása),
ac)	közösségi és szociális információk szolgáltatásában,
b)	egészségügyi ellátáshoz való hozzájutás biztosítása:
ba)	külterületen élő betegek háziorvosi rendelésre, a helyi járóbeteg-szakellátásra történő szállítása,
bb)	gyógyszerkiváltás, gyógyászati segédeszközök beszerzése,
c)	óvodáskorú, iskoláskorú gyermekek szállítása óvodába, iskolába, egyéb gyermekszállítás.
(2) A tanyagondnok a külterületen élő lakosság életkörülményeinek javítása érdekében a közvetett, személyes szolgáltatások közül kiegészítő feladatként látja el
a)	a közösségi, művelődési, sport- és szabadidős tevékenységek szervezését, segítését,
b)	az egyéni, hivatalos ügyek intézésének segítése, lakossági igények továbbítását,
c)	az egyéb lakossági szolgáltatások biztosításában való közreműködést (pl. háztartási gépek javíttatását, gázpalack cseréjét),
d)	az egyéb szociális és gyermekjóléti alapszolgáltatások biztosításában való közreműködést.
(3) A tanyagondnok által biztosított közvetett szolgáltatás
a)	étel köznevelési intézményekbe történő szállítása,
b)	az önkormányzati információ lakosság részére történő közvetítése,
c)	a külterületen élő lakosság körében felmerülő igények, problémák önkormányzat felé történő közvetítése,
d)	a tanyagondnoki szolgálat működtetésével kapcsolatos teendők ellátása.
(4) A felsorolt közvetett szolgáltatások a szolgáltatásnyújtás 50 %-át tehetik ki.
(5) A tanyagondnoki szolgáltatás térítésmentes.
(6) Ha az (1) bekezdés aa) és ab) pontjaiban foglalt szociális alapellátási feladatokat az alapszolgáltatási központ a tanyagondnok közreműködésével látja el, a szolgáltatások után fizetendő személyi térítési díjat e rendeletben meghatározott kedvezmények figyelembevételével kell meghatározni.
(7) A tanyagondnok tevékenysége Bácsalmás külterületen élő lakosságára terjed ki. Bácsalmás külterületi lakosságszáma 400 fő alatti. Külterületek megnevezése: Óalmás, Ószőlők, Telekiszőlők, Dobokanagyjárás, Kunbajapuszta, Szászitelep.
(8) A tanyagondnok tevékenységi naplója vezetése során a szolgáltatást igénybe vevő aláírása nem szükséges.
13. §
(1) A támogató szolgáltatás célja fogyatékos személyek lakókörnyezetében történő ellátása, elsősorban a lakáson kívüli közszolgáltatások elérésének segítése, valamint életvitelük önállóságának megőrzése mellett a lakáson belüli speciális segítségnyújtás biztosítása révén.
(2) Támogató szolgáltatás keretében igénybe vett személyi segítés esetén a személyi térítési díjat az alábbiak figyelembevételével kell megállapítani:
a)	A személyi segítésen belül a mentális gondozást és a támogató szolgáltatást igénybe vevők részére szervezett klubfoglalkozás térítésmentesen vehető igénybe.
b)	Tartási szerződést kötött személy esetében, személyi segítő szolgáltatás igénybevétele esetén személyi térítési díjkedvezmény nem nyújtható.
(3) Támogató szolgáltatás keretében igénybe vett szállítás esetén a személyi térítési díjat az alábbiak figyelembevételével kell megállapítani:
a)	A szállító szolgáltatás és a szállító szolgáltatáshoz kapcsolódó személyi segítés igénybevételénél a szociálisan rászorult, 18 év alatti súlyosan fogyatékos személy a Bácsalmás közigazgatási területén kívüli egészségügyi és tanintézménybe való szállítást térítésmentesen veheti igénybe.
b)	A szállító szolgáltatás igénybevételénél a szociálisan rászorult, l8 év feletti súlyosan fogyatékos személy a Bácsalmás közigazgatási területén kívüli egészségügyi és tanintézménybe, valamint nappali foglalkoztatóba történő szállítást további kedvezményként 50 %-os mérsékléssel veheti igénybe.
(4) Személyi segítés igénybevételekor a (2) bekezdésben foglaltakon túl térítésmentes a szolgáltatás
a)	a szociálisan rászorult súlyos fogyatékos személy személyi higiénés, életviteli, élet-fenntartási szükségleteinek kielégítése céljából, otthonában nyújtott személyi segítés esetén,
b)	a szociálisan rászorult súlyos fogyatékos személy mentális gondozásakor.
(5) Szállító szolgáltatás igénybevételénél a (3) bekezdésben foglaltak figyelembevételével megállapított személyi térítési díj 50 %-kal tovább csökkenthető
a)	Bácsalmás város közigazgatási területén belül a szociálisan rászorult súlyos fogyatékos személy háziorvosi rendelőbe, egyéb egészségügyi intézményekbe és szociális szolgáltatásokhoz való hozzájutás érdekében történt szállításkor az érintett személy lakóhelye – intézmény − lakóhely közötti útvonalra,
b)	Bácsalmás város közigazgatási területén belül a szociálisan rászorult súlyosan fogyatékos személy tanulmányai folytatásához oktatási-nevelési intézménybe történő szállításakor az érintett személy lakóhelye-intézmény-lakóhely közötti útvonalra,
c)	Bácsalmás város közigazgatási területén belül a szociálisan rászorult súlyos fogyatékos személy munkahelyre történő szállításakor az érintett személy lakóhelye vagy csomópont-munkahely- lakóhely vagy csomópont közötti útvonalra,
d)	a szociálisan rászorult súlyos fogyatékos személyek csoportos - 5-8 főig - részvétele esetén szabadidős, kulturális, művészeti, sport tevékenységekben való részvétel elősegítése érdekében történő szállításkor az érintett lakóhelye- célállomás-lakóhely közötti útvonalra,
e)	a szociálisan nem rászorult személyek esetében az alapszolgáltatási központ keretében működő idősek nappali ellátásában részesülő személy intézménybe történő szállításakor az érintett személy lakóhely - intézmény - lakóhely útvonalra számított kilométerdíja tekintetében.
14. §
(1) Az Idősek Klubja a szociális és mentális támogatásra szoruló, önmaguk ellátására részben képes időskorúak napközbeni gondozására szolgál.
(2) Az Idősek Klubjába felvehető az a 18. életévét betöltött személy is, aki egészségi állapotára figyelemmel az (1) bekezdésben meghatározott támogatásra szorul.
(3) Nem vehető fel az Idősek Klubjába az, aki mozgáskorlátozottsága vagy egyéb betegsége miatt sem egyedül, sem segítséggel nem tud a klubba elmenni, aki fertőző beteg, kórokozó hordozó, továbbá az, aki bármely okból a közösségi életvitelre alkalmatlan.
(4) A klubtagság határozatlan időre szól, de évenként felül kell vizsgálni.
(5) Meg kell szüntetni a tagságot a házirend szabályainak súlyos megszegése, a többi klubtag nyugalmának megzavarása miatt, továbbá a jogosult kérelme esetén.
(6) A szolgáltatás étkezés nélküli igénybevétele esetén személyi térítési díj nem állapítható meg.
15. §
(1) A házi segítségnyújtás biztosítja az ellátást igénylő részére az önálló életvitel fenntartását, valamint egészségi és mentális állapotából adódó problémáinak megoldását. A szolgáltatást igénybe vevők ellátása saját otthonukban történik, az egyéni szükségletek és igények figyelembevételével szociális segítést vagy személyi gondozást biztosítunk az alapszolgáltatási központ gondozónőinek segítségével.
(2) A szolgáltatás igénybevétele önkéntes, az ellátást igénylő, illetve törvényes képviselője szóbeli vagy írásbeli kérelmére, indítványára történik. A korlátozottan cselekvőképes személy a kérelmét, indítványát a törvényes képviselőjének beleegyezésével vagy - ha e tekintetben a bíróság a cselekvőképességét nem korlátozta - önállóan terjesztheti elő. A kérelmet az intézmény vezetője bírálja el.
(3) Létfenntartást súlyosan veszélyeztető életkörülmények (R. 7. § (5) esetén a házi segítségnyújtás térítésmentesen biztosítható az arra rászoruló személy részére.
10. Szociálpolitikai Kerekasztal
16. §
(1) Bácsalmás Város Önkormányzata helyi szociálpolitikai kerekasztalt hoz létre, különösen a szolgáltatástervezési koncepció megvalósulásának, végrehajtásának folyamatos figyelemmel kísérésére.
(2) A Szociálpolitikai Kerekasztal tagja
a)	Bácsalmás Város Önkormányzatának polgármestere,
b)	a Bácsalmási Közös Önkormányzati Hivatal jegyzője,
c)	a Humánpolitikai Bizottság elnöke,
d)	az alapszolgáltatási központ vezetője,
e)	a történelmi egyházak helyi vezető személyiségei,
f)	az Őszikék Nyugdíjas Klub vezetője.
(3) A Szociálpolitikai Kerekasztal vezetője a Humánpolitikai Bizottság elnöke.
(4) A Szociálpolitikai Kerekasztal szükség szerint, de évente legalább egy alkalommal ülést tart.
(5) A Szociálpolitikai Kerekasztal véleményezi a helyi szociálpolitikai és gyermekvédelmi koncepciókat, értékeli és elemzi a helyi szociálpolitikai tevékenységet (szolgáltatási típusok, formák, helyi ellátórendszer értékelése, elemzése).
(6) A Szociálpolitikai Kerekasztal akkor határozatképes, ha tagjainak több mint fele jelen van. Véleményét, javaslatait szavazat-többséggel alakítja ki.
IV. Fejezet
Záró rendelkezések 
17. §
Hatályát veszti a szociális ellátásokról szóló 4/2015.(II.27.) önkormányzati rendelet.
18. §
Ez a rendelet 2023. december 1-jén lép hatályba.




	Németh Balázs	Patocskai Ibolya
	polgármester 	jegyző 



Záradék:

Megalkotta Bácsalmás Város Önkormányzatának Képviselő-testülete a 2023. november 28-án tartott ülésén.

Kihirdetve: a Bácsalmási Közös Önkormányzati Hivatal tájékoztató tábláján, 
2023. november 29-én.

1. melléklet a 21/2023. (XI. 29.) önkormányzati rendelethez
Lakhatási támogatás
	
	A
	B

	1
	Háztartásban élők 1 főre jutó jövedelme
	Támogatás havi összege

	2
	0 - 100 000 Ft
	5000 Ft

	3
	100 001 - 150 000 Ft
	4000 Ft




